Eksodus Archives - Bybelskool vir Bereane
Category Archives: Eksodus
Eskodus 40 (19 April)
April 19, 2016 nati@stander.co.za
Geluk met die deurlees van Eksodus!!
Die boek sluit af op 'n besonders vreemde manier. Dit is nogal bitter-soet en die leser weet nie presies hoe om daaroor te voel nie.
Die boek sluit af op 'n hoogtepunt in die sin dat die Here se teenwoordigheid neerdaal op die tent van ontmoeting. Die sleg daarvan is dat Moses nie daarin kan deel nie. Was al die moeite om toegang tot God te verkry verniet? Gelukkig nie.
Waar Eksodus afsluit met Moses "buite" die tent van ontmoeting, begin Numeri met Moses "binne" die tent van ontmoeting. Jy sal vra wat het veroorsaak dat Moses nou kon ingaan? Levitikus! Die offers!
Ons staan ook nie buite die teenwoordigheid van die Here nie. Daar is ook voorsiening gemaak vir ons dat ons toegang tot Hom mag hê. Jesus het die offer gebring. Die Gees is uitgestort…
Eksodus 39 (18 April)
April 18, 2016 nati@stander.co.za
Die Bybel leer ons nie net dinge oor ons verhouding met die Here nie, maar ook ons verhoudings met mense. So leer die laaste vers van hoofstuk 39 vir my die belangrikheid om dankie te sê.
Moses kon sekerlik aangeneem het dat die vakmanne hulle werk gedoen het omdat hulle móés. Die Here het die opdrag gegee. Die vakmanne het geen keuse gehad nie. Hulle móés eenvoudig gehoorsaam wees.
En tog kies Moses om vir hulle dankie te sê. Hy, die leier, bedank die volgelinge…
Moses was verseker 'n uitnememde leier.
Wie is daar in my lewe wat ek oorsien en van vergeet? Is daar iemand wat met 'n dankie sou kon doen?
Eksodus 38 (17 April)
April 17, 2016 nati@stander.co.za
In letterlik een vers word daar net vlugtig verwys na die bronswaskom. Vers 8 sê gewoon dat dit gemaak was van die bronsspieëls van die vrouens.
Ons het genoem dat brons – of dit kon ook koper gewees het – die simbool van oordeel was. Dit moes nogal 'n effek op jou gehad het as jy weet die betekenis van die simboliek is, en jy dan jou eie gesig in die koperspieël sien weerkaats.
Op die kruis gebeur dieselfde. In die weerkaatsing van die Seun, sien ons onsself daar hang. Dank die Here vandag dat Hy jou straf gedra het.
Eksodus 37 (16 April)
April 16, 2016 nati@stander.co.za
Ek lees hoofstuk 37 en dink aan hoe baie Openbaring by die beelde van die tabernakel aansluit. In hierdie hoofstuk word daar byvoorbeeld baie gemaak van die kandelaar met 7 lampies. Ons het reeds gesê dat die kandelaar na God se teenwoordigheid deur sy Gees – oftewel na die Heilige Gees verwys.
Dink nou aan hoeveel keer jy in Openbaring lees van die "sewe geeste voor God se troon" (Goddelike getal wat dui op die volheid van die Gees). Of dink aan al die waarskuwings wat in Openbaring gerig word dat die Here die "lamp" van die onderskeie gemeentes gaan wegneem.
In hierdie tyd wat oploop na Pinkster, kan ons gerus onsself afvra wat ons kan doen om meer bewus van die Heilige Gees te leef.
Eksodus 35 (13 April)
April 13, 2016 nati@stander.co.za
Die woord wat vir my uitstaan in vandag se gedeelte is "vrywillig". Ek het ophou tel hoeveel keer dit in hoofstuk 35 gebruik word. Alles van vrywillig 'n offergawe bring tot vrouens wat vrywillig wou weef.
Dit maak darem maar 'n reuse verskil: As jy iets móét doen teenoor iets wíl doen. Geykte godsdiens manipuleer met "móét". Maar ware verhouding word gedryf deur "vrywillig".
Ek gaan vandag probeer onthou dat niks wat ek vir die Here doen, doen ek omdat Hy my forseer nie. Ek doen dit omdat ek "vrywillig" wíl. Nie uit vrees nie, maar uit verhouding.
Eksodus 33 (11 April)
April 11, 2016 nati@stander.co.za
In hierdie hoofstuk 33 van Eksodus is daar so baie pitkos om mee te werk. Het jy gesien dat Moses die tent van ontmoeting nie in die middel nie maar "ver buite" die kamp gaan opslaan het na die goue kalf episode? Dit dui natuurlik daarop dat die Here heilig is en nie met sonde kan heel nie.
Het jy gesien wat Josua gedoen het nadat Moses uit die tent van ontmoeting gegaan het? (ver 12). Die outeur begin Josua vir ons skets as een van Moses se handlangers. Iemand in wie se lewe Moses as mentor optree. Op die regte tyd sou Moses uittree en sou Josua ryp wees om die leier te wees. Deur hierdie klein opmerkings nou al oor Josua te noem, berei die outeur die leser voor om ontvanklik te wees vir die nuwe leier wanneer hy wel op die toneel kom. En Josua is werklik 'n voorbeeld. Hy verlaat nie die tent van ontmoeting nie. Lank nadat Moses uit is, bly Josua nog agter omdat hy smag na die teenwoordigheid van die Here.
Wat sou gebeur as ek my eie lewe met die van Josua sou vergelyk? Het ek dieselfde begeerte om die teenwoordigheid van die Here te beleef?
Gebed: Kom ons praat vandag met die Here oor die feit dat ons harte na Hom smag.
Eksodus 31 (8 April)
April 8, 2016 nati@stander.co.za
Dit is wonderlik om te sien hoe die Here hierdie vakmanne se talente om met hul hande te werk, in sy diens neem. Mens sou dink om te saag en te kap kan niks verband hou met die dien van die Here nie. Maar die Here benut hierdie mense tot sy eer.